LESON 19
Hu Nao Datfala Wakaman wea Faithful and Wise?
No longtaem bifor Jesus dae, hem story tugeta witim fofala disaepol bilong hem: Peter, James, John, and Andrew. Hem storyim profesi abaotem saen wea bae showimaot hem stap long olketa last day, and then hem askem wanfala important kwestin. Hem ask: “Hu nao datfala wakaman wea faithful and wise wea Boss markem hem for lukaftarem olketa nara wakaman and for givim kaikai long olketa long barava taem?” (Matthew 24:3, 45; Mark 13:3, 4) Jesus hem talem klia long olketa disaepol hem bae markem wanfala grup for gohed givimaot spiritual kaikai long olketa follower bilong hem long olketa last day. Hu nao datfala grup?
Hem wanfala smol grup bilong olketa anointed Christian. Datfala “wakaman” nao hem Governing Body bilong Olketa Jehovah’s Witness. Datfala grup givimaot spiritual kaikai wea olketa narawan wea worshipim Jehovah needim, and olketa givimaot long barava taem wea olketa needim tu. Iumi depend long disfala wakaman wea faithful for ‘gohed givim iumi kaikai long barava taem.’—Luke 12:42.
Hem lukaftarem famili bilong God. (1 Timothy 3:15) Jesus givim long olketa bigfala responsibility for lukaftarem evri waka long organization bilong Jehovah long earth. Olketa lukaftarem selen bilong organization, directim waka for preach, and iusim arrangement bilong kongregeson for teachim mifala. Datfala “wakaman wea faithful and wise” givimaot spiritual kaikai wea mifala needim long barava taem. For duim diswan hem iusim olketa buk wea mifala iusim long ministry, and olketa program long olketa meeting and olketa hipap bilong mifala.
Datfala wakaman hem faithful for teachim nomoa samting wea Bible teachim, and for preachim datfala gud nius. Hem wise long hao hem lukaftarem olketa samting bilong Christ long earth. (Acts 10:42) Jehovah hem blessim waka hia long wei wea staka moa pipol kamap olketa Witness bilong hem, and long wei for provaedem staka spiritual kaikai wea iumi needim.—Isaiah 60:22; 65:13.
Hu nao Jesus markem for givim spiritual kaikai long olketa disaepol bilong hem?
Long wanem wei nao datfala wakaman hem faithful and wise?
hat_Latn eng_Latn eng_Latn tpi_Latn tpi_Latn tpi_Latn tpi_Latn tpi_Latn